Medie: Nordea vil købe sig ind i MobilePay

Ifølge Børsen er den nordiske storbank Nordea snublende tæt på at købe sig ind i MobilePay. Betalingsløsningen er i dag 100 procent ejet af Danske Bank. MobilePay er blevet de facto standard for knapt fire millioner danskere og kvadrede på sin vej konkurrenten Swipp, som netop Nordea var medejer af. Hverken Nordea eller Danske Bank ønsker at udtale sig om rygterne.

– Den faste regel for os på den type spørgsmål er, at vi ikke har nogen kommentarer til dem. Hvis der kommer noget om det, så kommunikerer vi det til markedet, siger pressechef i Danske Bank, Kenni Leth, til Børsen.

Har forlængst åbnet for MobilePay

Det er uvist hvordan et eventuelt partnerskab vil påvirke brugerne, da Nordea for længst har givet sine kunder adgang til MobilePay. Til gengæld giver opkøbet god mening, hvis strategien er at stå imod de store udenlandske digitale betalingsløsninger, såsom Apple Pay og Google Pay.

Både Nordea og Danske Bank arbejder allerede sammen med fire andre nordiske banker om et projekt, der vil gøre det muligt at gennemføre realtidsbetalinger mellem de nordiske mobilbetalingsløsninger. Projektet har fået navnet P27.

Nordea har været meget åbne overfor de forskellige betalingsløsninger som Apple Pay og Google Pay, mens Danske Bank, forståeligt nok, har været mere tilbageholdende – bankens kunder kan stadig ikke bruge Apple Pay, selv om det er lovet, at det er på trapperne. Helt tilbage i april måned lovede banken i et tweet, at Apple Pay er på vej.

Vi glæder os til at kunne tilbyde vores privat- og erhvervskunder Apple Pay senere i år #dkfinans #dkbiz pic.twitter.com/clCjwZiL7A
— Danske Bank Danmark (@DanskeBank_DK) April 2, 2019

En nylig YouGov-undersøgelse fra Nordea viste, at 97 procent af de mobilbetalende danskere benytter MobilePay, knap otte procent mobilt dankort, 3,8 procent Google Pay og 3,3 procent Apple Pay.

Medie: Nordea vil købe sig ind i MobilePay