Apple Pay kommer til Danske Bank om to uger

Danske Bank har, mildest talt, ikke været hurtige på aftrækkeren, når det det handler om Apples betalingsløsning, Apple Pay. Tværtimod er Danske Bank en af de få danske banker, der endnu ikke har favnet Apples betalingsløsning – selv om det for fire måneder siden blev lovet, at det ”kommer snart”. Men nu skulle det være ganske vist: Danske Bank åbner for Apple Pay inden udgangen af august måned. Det skriver banken til Berlingske Tidende.

Man kunne snildt få den tanke, at Danske Bank forsøger at beskytte sin egen betalingsløsning, Mobile Pay, men det er ikke tilfældet, hævder banken. Det er i stedet ren prioritering til fordel for den nye mobilbank, der skal erstatte den gamle til september.

– Når vi udvikler ting, har det været en klar prioritering – også sammen med vores kunder – at sige: Hvad har været det vigtigste, vi fik lavet? Og med det store fokus vi også har på vores nye mobilbank, så har vi vidst, at vi gerne skulle have Apple Pay, men hvis du kigger et år tilbage, har det ikke været det, der hastede mest, og der hvor vi skulle lægge vægten, siger Line Munkholm Haukrogh fra Danske Bank til Berlingske Tidende.

Det er fire måneder siden, i april måned, at Danske Bank lovede Apple Pay “snart”.

Hidtil har Danske Bank kun ønsket at oplyse, at Apple Pay vil blive lanceret ”senere i år”. Men efter Berlingske-artiklens færddiggørelse oplyser banken nu til avisen, at Apple-løsningen forventes klar inden udgangen af august.

Apple Pay kom til Danmark i efteråret 2017, hvor Nordea og Jyske Bank tog systemet til sig. Betalingssystemet virker udelukkende med Apples egne enheder, iPhone og Apple Watch, og gør det muligt at betale trådløst, hvor du plejer at bruge kontaktløst Visa-kort – også i udlandet – samt i en række apps og webshops.

Apple Pay kommer til Danske Bank om to uger